Qırımda prokuror «fevral 26 işi» figurantları içün şartlı apis müddeti istedi
24 aprel 2018, 14:57
Rusiyeniñ kontroli altında olğan Aqmescitteki Merkeziy rayon mahkemesinde devlet qabaatlayıcısı Dmitriy Taran «fevral 26 işi» figurantları içün üç yıllıq sınama muddeti ile azatlıqtan şartlı olaraq marum etüv şeklinde cezalav istedi. Bunı Qırım.Aqiqat muhbiri bildire.
Prokuror, Ali Asanov ve Mustafa Degermenci içün üç yıllıq sınama muddeti ile beş yılğa azatlıqtan şartlı olaraq marum etüv, Eskender Kantemirov, Arsen Yunusov ve Eskender Emirvaliyev içün üç yıllıq sınama muddeti ile 3,5 yılğa azatlıqtan şartlı olaraq marum etüv şeklinde cezalav istedi.
Munaqaşalar vaqtında qabatlayıcı, «mahkeme tahqiqatı esnasında bütün muhakeme etilgenleriniñ qabaatı tolu kölemde ibatlandı», dep bildirdi. Onıñ fikrine köre, olar episi 2014 senesi fevral 26-da Qırım parlamentiniñ divarları yanındaki kütleviy qarışıqlıqlarda iştirak etkende «Rus birligi» («Russkoye yedinstvo») teşkilâtınıñ azalarına qarşı küç qullandı.
Munaqaşalar esnasında Kantemirovnıñ advokatı Ayder Azamatov, imayesi altında olğan şahısnıñ kütleviy qarışıqlıqlarda iştirakini iç bir şaat tasdiqlamadı, zarar körgen Sergey Berbenets ise Kantemirov ile şahsiy çatışması olğanına işaret etti, dep qayd etti. Ondan ğayrı, advokat, imayesi altında olğan şahısnıñ bir de-bir kişi ile gurppa teşkil etkenine ve bir de-bir kişige qarşı küç qullanğanına iç bir delilniñ olmağanına, ve bu vaqialarnıñ devlet qabaatlavı tarafından isbatlanmağanına diqqat çekti.